
A távmunka jelene és jövője

Dolgozatomban a távmunka jelenével és jövőjével kapcsolatban végzek kutatást. Témám aktualitását a munka világában végbe ment drasztikus változások indokolják, célom, a távmunka jelenére és jövőjére vonatkozó aspektusok vizsgálata elméleti és gyakorlati oldalról egyaránt.
A szakirodalmi feldolgozásom hazai és nemzetközi forrásokon alapul, melyben kitérek a munka világában végbement változásokra és a távmunka eredetének bemutatására, megvizsgálom a távmunka típusait, előnyeit, hátrányait, valamint azon témakört, hogy mi a különbség a távmunka és a home office között. Ezen kívül feltárom a távmunka jelenlegi helyzetét, és azon kérdéseket, melyek még szabályozásra várnak. 
Kutatásom második felében az önálló kutatásomra térek rá, melyben több kutatási módszertant is alkalmazok. A két kutatási módszertan során feltett kérdések mindegyike összhangban van egymással, melynek azért van kimondottan nagy jelentősége, hogy a vizsgált témakört a lehető legszélesebb körben kutatni tudjam. A vizsgálatom egyik fő kérdésvonulata, hogy miként élték meg a munkáltatók és a munkavállalók a koronavírus okozta kényszertávmunka időszakát, milyen pozitívumokat és negatívumokat tudnak ezzel kapcsolatban felhozni. A vizsgálatom másik nagy kérdése, hogy a felmérésben résztvevők mit gondolnak a távmunka, és a munka világának a jövőjéről, a személyes és az otthoni munkavégzés viszonyáról. A kvantitatív kutatási módszertan segítségével egy kérdőíves felmérést végzek a munkavállalók körében az előbb említett főbb témaköröket érintve. A kérdőív kiértékelésénél egyaránt alkalmazok alacsonyabb szintű statisztikai kiértékelési módszereket és magasabb szintű statisztikai módszereket, melyekkel célom, hogy az előzetesen megfogalmazott hipotéziseket alátámasszam vagy megcáfoljam. A munkáltatói oldal nézeteinek feltárására a mélyinterjús kvalitatív kutatási módszertant alkalmazom.
Vizsgálatom előzetes eredményeként azt vártam, hogy mind a vállalatok, mind a munkavállalók a körülményekhez képest jól alkalmazkodtak a kialakult helyzethez. Ezen kívül előzetes kutatási eredményként számítottam arra a következtetésre, miszerint a hibrid munkavégzési forma lesz a jövő, mely számos előnnyel jár mind a munkavállalók, mind a munkáltatók számára. Kutatásom eredményeként elmondható, hogy várakozásaim beigazolódtak, mely következtetéseket statisztikai elemzésekkel is alá tudok támasztani.



